Спортсмен нэхъыщIэхэр зэпоуэ
«Галерея» тыкуэн-зыгъэпсэхупIэ центрым щекIуэкIащ «Динамо»-р — республикэм и сабийхэм» Iуэхум тещIыхьа турнир. КъБР-м и щIыналъэ зэмылIэужьыгъуэхэм къикIащ 2007-2008 гъэхэм къалъхуа сабий 200 хуэдиз. Дэтхэнэми ар и япэ спорт зэхьэзэхуэт.
— Турнирыр Налшык щыдогъэкIуэкI, къалэм дэс сабийхэр куэду къетшэлIэн папщIэ. Нобэ, псалъэм папщIэ, ахэр дзюдомкIэ зэхьэзэхуэнщ, иужькIи нэгъуэщI спорт лIэужьыгъуэми я зэфIэкI щеплъыжынщ. Нэхъыщхьэр, спортым сабий нэхъыбэ дегъэхьэхынырщ — жиIащ «Динамо» урысейпсо физическэ-щэнхабзэ-спорт зэгухьэныгъэм и щIыналъэ къудамэм и унафэщIым и къуэдзэ Джэданэ Залым.
НыбжьыщIэхэм я зэпеуэм еплъыну къэкIуат республикэм щыщу Европэмрэ дуней псомрэ я чемпион цIэрыIуэхэр.
ЦIыкIухэр щызэпеуащ хьэлъагъ зэхуэмыдэу 10-м. ЕхъулIэныгъэ зыIэрызыгъэхьахэмрэ текIуахэмрэ кубокхэр, медалхэр, щIыхь тхылъхэр иратащ.
Уэркъ Жыраслъэн.
